CELEX: 32012R0500
Language: el
Date: 2012-06-13 00:00:00
Title: Κανονισμός (ΕΕ) αριθ. 500/2012 του Ευρωπαϊκού Κοινοβουλίου και του Συμβουλίου, της 13ης Ιουνίου 2012 , για την τροποποίηση του κανονισμού (ΕΚ) αριθ. 302/2009 του Συμβουλίου για τη θέσπιση πολυετούς σχεδίου αποκατάστασης του τόνου στον Ανατολικό Ατλαντικό και στη Μεσόγειο

16.6.2012   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 157/1
            
         ΚΑΝΟΝΙΣΜΌΣ (ΕΕ) αριθ. 500/2012 ΤΟΥ ΕΥΡΩΠΑΪΚΟΫ ΚΟΙΝΟΒΟΥΛΊΟΥ ΚΑΙ ΤΟΥ ΣΥΜΒΟΥΛΊΟΥ
   της 13ης Ιουνίου 2012
   για την τροποποίηση του κανονισμού (ΕΚ) αριθ. 302/2009 του Συμβουλίου για τη θέσπιση πολυετούς σχεδίου αποκατάστασης του τόνου στον Ανατολικό Ατλαντικό και στη Μεσόγειο
   ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ ΚΑΙ ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως το άρθρο 43 παράγραφος 2,
   Έχοντας υπόψη την πρόταση της Ευρωπαϊκής Επιτροπής,
   Κατόπιν διαβίβασης του σχεδίου νομοθετικής πράξης στα εθνικά κοινοβούλια,
   Έχοντας υπόψη τη γνώμη της Ευρωπαϊκής Οικονομικής και Κοινωνικής Επιτροπής (1),
   Αποφασίζοντας σύμφωνα με τη συνήθη νομοθετική διαδικασία (2),
   Εκτιμώντας τα ακόλουθα:
   
               (1)
            
            
               Η Ένωση αποτελεί μέρος της Διεθνούς σύμβασης για τη Διατήρηση των θυννοειδών του Ατλαντικού, (εφεξής «η σύμβαση»).
            
         
               (2)
            
            
               Κατά την 16η ειδική συνεδρίασή της το 2008, η Διεθνής Επιτροπή για τη Διατήρηση των θυννοειδών του Ατλαντικού (εφεξής «ICCAT») που συστάθηκε βάσει της σύμβασης, εξέδωσε τη σύσταση 08-05 για τη θέσπιση νέου σχεδίου αποκατάστασης του ερυθρού τόνου στον Ανατολικό Ατλαντικό και στη Μεσόγειο, το οποίο αντικαθιστά το σχέδιο αποκατάστασης που εγκρίθηκε το 2006. Εν αναμονή της θέσης σε εφαρμογή της σύστασης 08-05 εγκρίθηκε ο κανονισμός (ΕΚ) αριθ. 302/2009 του Συμβουλίου (3).
            
         
               (3)
            
            
               Κατά την 17η ειδική συνεδρίασή της το 2010, η ICCAT εξέδωσε τη σύσταση 10-04 για την τροποποίηση του πολυετούς σχεδίου αποκατάστασης του ερυθρού τόνου. Για να ανασυσταθούν τα αποθέματα, η σύσταση 10-04 προβλέπει την περαιτέρω μείωση των συνολικών επιτρεπόμενων αλιευμάτων, την ενίσχυση των μέτρων για τη μείωση της αλιευτικής ικανότητας και για την ενίσχυση των μέτρων ελέγχου, ιδίως όσον αφορά τη μεταβίβαση και τον εγκλωβισμό και προβλέπει την παροχή πρόσθετων συμβουλών από τη μόνιμη επιτροπή έρευνας και στατιστικών (SCRS) το 2012 σχετικά με τον προσδιορισμό των περιοχών ωοτοκίας και τη δημιουργία καταφυγίων.
            
         
               (4)
            
            
               Η σύσταση 10-04 είναι δεσμευτική για την Ένωση.
            
         
               (5)
            
            
               Επιπλέον, ορισμένες διατάξεις του κανονισμού (ΕΚ) αριθ. 302/2009 είναι πλέον άνευ αντικειμένου και θα πρέπει να διαγραφούν. Άλλες διατάξεις θα πρέπει να τροποποιηθούν για να αντικατοπτρίζουν τις αλλαγές στη νομοθεσία, ειδικότερα συνεπεία της εκδόσεως του κανονισμού (ΕΚ) αριθ. 1224/2009 του Συμβουλίου, της 20ής Νοεμβρίου 2009, περί θεσπίσεως κοινοτικού συστήματος ελέγχου της τήρησης των κανόνων της κοινής αλιευτικής πολιτικής (4).
            
         
               (6)
            
            
               Για να εξασφαλιστούν ενιαίοι όροι όσον αφορά τις δραστηριότητες μεταβίβασης, τον εγκλωβισμό και την καταγραφή και αναφορά των δραστηριοτήτων παγίδευσης του τόνου, θα πρέπει να ανατεθούν στην Επιτροπή εκτελεστικές αρμοδιότητες. Οι εν λόγω αρμοδιότητες θα πρέπει να ασκούνται σύμφωνα με τον κανονισμό (ΕΕ) αριθ. 182/2011 του Ευρωπαϊκού Κοινοβουλίου και του Συμβουλίου, της 16ης Φεβρουαρίου 2011, για τη θέσπιση κανόνων και γενικών αρχών σχετικά με τους τρόπους ελέγχου από τα κράτη μέλη της άσκησης των εκτελεστικών αρμοδιοτήτων από την Επιτροπή (5).
            
         
               (7)
            
            
               Ο όρος «Κοινότητα» που χρησιμοποιείται στο διατακτικό του κανονισμού (ΕΚ) αριθ. 302/2009 θα πρέπει να τροποποιηθεί για να ληφθεί υπόψη η έναρξη ισχύος, την 1η Δεκεμβρίου 2009, της Συνθήκης της Λισαβόνας.
            
         
               (8)
            
            
               Η σύσταση 10-14 ετέθη σε ισχύ στις 13 Αυγούστου 2011. Ωστόσο, όλα τα συμβαλλόμενα μέρη της σύμβασης, περιλαμβανομένης και της Ένωσης, συμφώνησαν να εφαρμόσουν τις διατάξεις που εφαρμόζονται στην κάλυψη διά παρατηρητών, η οποία στην περίπτωση της Ένωσης θα διασφαλισθεί από τα κράτη μέλη, από την 1η Ιανουαρίου 2011. Συνεπώς, οι οικείες διατάξεις του παρόντος κανονισμού είναι σκόπιμο να εφαρμοσθούν αναδρομικώς από την 1η Ιανουαρίου 2011.
            
         
               (9)
            
            
               Συνεπώς, θα πρέπει να τροποποιηθεί αναλόγως ο κανονισμός (ΕΚ) αριθ. 302/2009,
            
         ΕΞΕΔΩΣΑΝ ΤΟΝ ΠΑΡΟΝΤΑ ΚΑΝΟΝΙΣΜΟ:
   Άρθρο 1
   Ο κανονισμός (ΕΚ) αριθ. 302/2009 τροποποιείται ως εξής:
   
               1)
            
            
               Στο άρθρο 1, στο άρθρο 4 παράγραφος 13, στο άρθρο 9 παράγραφοι 3, 4, 5, 8, 9 και 10, στο άρθρο 11 παράγραφος 1, στο άρθρο 14 παράγραφος 4, στο άρθρο 15 παράγραφος 3, στο άρθρο 18 παράγραφος 2, στο άρθρο 21 παράγραφοι 1 και 4, στο άρθρο 23 παράγραφος 6, στο άρθρο 29 παράγραφοι 1, 3, 4 και 5, στο άρθρο 31 παράγραφος 4 και στο άρθρο 34 παράγραφοι 2 και 3, το ουσιαστικό «Κοινότητα» ή ο αντίστοιχος επιθετικός προσδιορισμός αντικαθίσταται με το ουσιαστικό «Ένωση» ή τον αντίστοιχο επιθετικό προσδιορισμό και γίνονται οι ενδεχόμενες γραμματικές προσαρμογές που επιβάλλονται ως συνέπεια της αντικατάστασης αυτής.
            
         
               2)
            
            
               Στο άρθρο 1, η τρίτη παράγραφος αντικαθίσταται από το ακόλουθο κείμενο:
               «Στόχος του σχεδίου αποκατάστασης που εφαρμόζεται από το 2007 έως το τέλος 2022, είναι να εξασφαλισθεί βιομάζα αντίστοιχη προς τη μέγιστη βιώσιμη απόδοση, με πιθανότητα τουλάχιστον 60 %.».
            
         
               3)
            
            
               Το άρθρο 2 τροποποιείται ως εξής:
               
                           α)
                        
                        
                           Το στοιχείο δ) αντικαθίσταται από το ακόλουθο κείμενο:
                           
                                       «δ)
                                    
                                    
                                       «βοηθητικό σκάφος»: κάθε σκάφος που χρησιμοποιείται για τη μεταφορά νεκρών τόνων (μη μεταποιημένων) από κλωβό ή από διάταξη παγίδευσης τόνου σε καθορισμένο λιμένα ή σε σκάφος μεταποίησης·»·
                                    
                                 
                     
                           β)
                        
                        
                           Το στοιχείο η) αντικαθίσταται από το ακόλουθο κείμενο:
                           
                                       «η)
                                    
                                    
                                       «δραστηριότητες μεταβίβασης»:
                                       
                                                   i)
                                                
                                                
                                                   η μεταφορά ζώντος τόνου από το δίχτυ του σκάφους αλίευσης στον κλωβό μεταφοράς·
                                                
                                             
                                                   ii)
                                                
                                                
                                                   η μεταφορά ζώντος τόνου από τον κλωβό μεταφοράς σε άλλον κλωβό μεταφοράς·
                                                
                                             
                                                   iii)
                                                
                                                
                                                   η μεταφορά τόνου σε κλωβό από ένα ρυμουλκό σε άλλο ρυμουλκό·
                                                
                                             
                                                   iv)
                                                
                                                
                                                   η μεταφορά νεκρού τόνου από τον κλωβό μεταφοράς σε βοηθητικό σκάφος·
                                                
                                             
                                                   v)
                                                
                                                
                                                   η μεταφορά από ιχθυοτροφείο τόνου ή η διάταξη παγίδευσης τόνου σε σκάφος μεταποίησης, ή σε σκάφος μεταφοράς ή οποιαδήποτε μεταφορά κλωβού που περιέχει ερυθρό τόνο από ένα ιχθυοτροφείο σε άλλο·
                                                
                                             
                                                   vi)
                                                
                                                
                                                   η μεταφορά ζώντος τόνου από διάταξη παγίδευσης σε κλωβό μεταφοράς.»·
                                                
                                             
                                 
                     
                           γ)
                        
                        
                           Το στοιχείο ιβ) αντικαθίσταται από το ακόλουθο κείμενο:
                           
                                       «ιβ)
                                    
                                    
                                       «εκτροφή»: ο εγκλωβισμός τόνου για περίοδο μεγαλύτερη των έξι μηνών με στόχο την αύξηση της βιομάζας·»·
                                    
                                 
                     
                           δ)
                        
                        
                           Προστίθεται το ακόλουθο στοιχείο:
                           
                                       «ιζ)
                                    
                                    
                                       «αρμόδιο κράτος μέλος» και «κράτος μέλος αρμόδιο» θεωρείται το κράτος μέλος σημαίας ή το κράτος μέλος στη δικαιοδοσία του οποίου υπάγεται η διάταξη παγίδευσης τόνου ή το ιχθυοτροφείο, ή, σε περίπτωση που το ιχθυοτροφείο ή η διάταξη παγίδευσης τόνου βρίσκονται στην ανοικτή θάλασσα, το κράτος μέλος στο οποίο είναι εγκατεστημένος ο υπεύθυνος της διάταξης παγίδευσης τόνου ή του ιχθυοτροφείου·».
                                    
                                 
                     
         
               4)
            
            
               Το άρθρο 4 τροποποιείται ως εξής:
               
                           α)
                        
                        
                           Η παράγραφος 4 αντικαθίσταται από το ακόλουθο κείμενο:
                           «4.   Έως τις 30 Σεπτεμβρίου κάθε έτους τα κράτη μέλη υποβάλλουν στην Επιτροπή το προσωρινό ετήσιο σχέδιο αλιείας σχετικά με επόμενο έτος. Η Επιτροπή συγκεντρώνει τα προσωρινά ετήσια εθνικά σχέδια αλιείας και τα ενσωματώνει στο σχέδιο αλιείας της Ένωσης το οποίο πρέπει να διαβιβάζεται στη γραμματεία της ΔΕΔΘΑ με σκοπό την έγκριση από την ΔΕΔΘΑ.
                           Έως τις 31 Ιανουαρίου κάθε έτους, τα κράτη μέλη διαβιβάζουν στην Επιτροπή το τελικό ετήσιο σχέδιο αλιείας. Η Επιτροπή συγκεντρώνει τα τελικά ετήσια εθνικά σχέδια αλιείας και τα ενσωματώνει στο σχέδιο αλιείας της Ένωσης το οποίο πρέπει να διαβιβάζεται στη γραμματεία της ICCAT έως την 1η Μαρτίου κάθε έτους.»·
                        
                     
                           β)
                        
                        
                           Οι παράγραφοι 12 και 14 διαγράφονται.
                        
                     
         
               5)
            
            
               Το άρθρο 5 τροποποιείται ως εξής:
               
                           α)
                        
                        
                           Η παράγραφος 7 αντικαθίσταται από το ακόλουθο κείμενο:
                           «7.   Με την επιφύλαξη της παραγράφου 6 η αλιευτική ικανότητα που αναφέρεται στις παραγράφους 2 και 4 και στο άρθρο 9 μειώνεται κατά τρόπον ώστε να εξαλειφθεί:
                           
                                       α)
                                    
                                    
                                       έως τις αρχές του 2010, για κάθε κράτος μέλος, τουλάχιστον το 25 % της απόκλισης μεταξύ της αλιευτικής ικανότητας που διαθέτει και της αλιευτικής ικανότητας που είναι ανάλογη με την ποσόστωσή του·
                                    
                                 
                                       β)
                                    
                                    
                                       έως τις αρχές του 2011 για κάθε κράτος μέλος τουλάχιστον το 75 % της απόκλισης μεταξύ της αλιευτικής ικανότητας που διαθέτει και της αλιευτικής ικανότητας που είναι ανάλογη με την ποσόστωσή του·
                                    
                                 
                                       γ)
                                    
                                    
                                       έως τις αρχές του 2012 για κάθε κράτος μέλος τουλάχιστον το 95 % της απόκλισης μεταξύ της αλιευτικής ικανότητας που διαθέτει και της αλιευτικής ικανότητας που είναι ανάλογη με την ποσόστωσή του·
                                    
                                 
                                       δ)
                                    
                                    
                                       έως τις αρχές του 2013 για κάθε κράτος μέλος το 100 % της απόκλισης μεταξύ της αλιευτικής ικανότητας που διαθέτει και της αλιευτικής ικανότητας που είναι ανάλογη με την ποσόστωσή του·
                                    
                                 O υπολογισμός της μείωσης της αλιευτικής ικανότητας βασίζεται στις ποσότητες αλιευμάτων σε σχέση με τις κατηγορίες σκαφών, σύμφωνα με την εγκριθείσα από την ICCAT μεθοδολογία κατά την ετήσια συνεδρίασή της το 2009.
                           Η παρούσα απαίτηση μείωσης δεν ισχύει για κράτη μέλη που αποδεικνύουν ότι η αλιευτική τους ικανότητα είναι ανάλογη με την ποσόστωσή τους.»·
                        
                     
                           β)
                        
                        
                           Η παράγραφος 9 αντικαθίσταται από το ακόλουθο κείμενο:
                           «9.   Κάθε κράτος μέλος καταρτίζει σχέδιο διαχείρισης σχετικά με την αλιευτική ικανότητα για την περίοδο 2010-2013. Το σχέδιο υποβάλλεται στην Επιτροπή έως τις 15 Αυγούστου 2009 και περιλαμβάνει τις πληροφορίες που αναφέρονται στις παραγράφους 2, 4, 6 και 7. Επιπλέον, το σχέδιο περιλαμβάνει λεπτομερή στοιχεία σχετικά με τους τρόπους που χρησιμοποίησε, πέρα από τη διάλυση πλοίων, το κράτος μέλος για την εξάλειψη της πλεονάζουσας αλιευτικής ικανότητας.. Εάν είναι απαραίτητο, το σχέδιο θα αναθεωρείται και θα υποβάλλεται κάθε έτος στην Επιτροπή έως τις 15 Αυγούστου.
                           Η Επιτροπή συγκεντρώνει τα εθνικά σχέδια διαχείρισης και τα ενσωματώνει στο σχέδιο διαχείρισης της αλιευτικής ικανότητας της Ένωσης που θα υποβληθεί στην ICCAT, προκειμένου να εξεταστεί και να εγκριθεί.».
                        
                     
         
               6)
            
            
               Το άρθρο 7 τροποποιείται ως εξής:
               
                           α)
                        
                        
                           Η παράγραφος 2 αντικαθίσταται από το ακόλουθο κείμενο:
                           «2.   Απαγορεύεται η αλιεία τόνου με γρι-γρι στον Ανατολικό Ατλαντικό και στη Μεσόγειο από 15 Ιουνίου έως 15 Μαΐου.»·
                        
                     
                           β)
                        
                        
                           Η παράγραφος 6 διαγράφεται.
                        
                     
         
               7)
            
            
               Στο άρθρο 14 η παράγραφος 2 αντικαθίσταται από το ακόλουθο κείμενο:
               «2.   Αναδρομική υποβολή δεν γίνεται δεκτή. Οι μεταγενέστερες αλλαγές στους καταλόγους που αναφέρονται στην παράγραφο 1 κατά τη διάρκεια του ημερολογιακού έτους γίνονται δεκτές μόνο στην περίπτωση που ένα από τα δηλωθέντα αλιευτικά σκάφη αδυνατεί να συμμετάσχει λόγω θεμιτών επιχειρησιακών λόγων ή ανωτέρας βίας. Στις περιπτώσεις αυτές, τα οικεία κράτη μέλη ενημερώνουν πάραυτα την Επιτροπή σχετικά και παρέχουν:
               
                           α)
                        
                        
                           πλήρη στοιχεία για το αλιευτικό σκάφος ή τα αλιευτικά σκάφη που πρόκειται να αντικαταστήσουν ένα σκάφος που αναφέρεται στην παράγραφο 1· και
                        
                     
                           β)
                        
                        
                           συνοπτική αναφορά των λόγων που δικαιολογούν την αντικατάσταση και τυχόν σχετικά αποδεικτικά στοιχεία ή αναφορές.».
                        
                     
         
               8)
            
            
               Στο άρθρο 18 η παράγραφος 1 αντικαθίσταται από το ακόλουθο κείμενο:
               «1.   Επιπλέον της συμμόρφωσής του προς τα άρθρα 14, 15, 23 και 24 του κανονισμού (ΕΚ) αριθ. 1224/2009 του Συμβουλίου της 20ής Νοεμβρίου 2009 περί θεσπίσεως κοινοτικού συστήματος ελέγχου της τήρησης των κανόνων της κοινής αλιευτικής πολιτικής (6), ο πλοίαρχος ενωσιακού σκάφους αλίευσης υποχρεούται να καταχωρίζει στο ημερολόγιο, ανάλογα με την περίπτωση, τις πληροφορίες που απαριθμούνται στο παράρτημα II του παρόντος κανονισμού.
            
         
               9)
            
            
               Στο άρθρο 19 παράγραφος 1, προστίθεται το ακόλουθο εδάφιο:
               «Απαγορεύονται κοινές αλιευτικές δραστηριότητες με άλλα ΣΜΣ.».
            
         
               10)
            
            
               Το άρθρο 22 αντικαθίσταται από το ακόλουθο κείμενο:
               «Άρθρο 22
               Δραστηριότητες μεταβίβασης
               1.   Πριν από οποιαδήποτε δραστηριότητα μεταβίβασης, ο πλοίαρχος του σκάφους αλίευσης ή του ρυμουλκού ή ο υπεύθυνος του ιχθυοτροφείου ή της διάταξης παγίδευσης τόνου από όπου ξεκινά η μεταβίβαση, διαβιβάζει στις αρμόδιες αρχές του οικείου κράτους μέλους, προηγούμενη γνωστοποίηση, στην οποία αναφέρονται:
               
                           α)
                        
                        
                           το όνομα του σκάφους αλίευσης, του ιχθυοτροφείου ή της διάταξης παγίδευσης τόνου και τον αριθμό μητρώου ICCΑΤ·
                        
                     
                           β)
                        
                        
                           η προβλεπόμενη ώρα μεταβίβασης·
                        
                     
                           γ)
                        
                        
                           η εκτιμώμενη ποσότητα τόνου που πρόκειται να μεταβιβαστεί·
                        
                     
                           δ)
                        
                        
                           οι πληροφορίες για το στίγμα (γεωγραφικό πλάτος/μήκος) όπου πρόκειται να πραγματοποιηθεί η μεταβίβαση καθώς και ευανάγνωστους αριθμούς κλωβού·
                        
                     
                           ε)
                        
                        
                           το όνομα του παραλαμβάνοντος ρυμουλκού, τον αριθμό των κλωβών που ρυμουλκεί και ανάλογα με την περίπτωση τον αριθμό μητρώου ICCΑΤ·
                        
                     
                           στ)
                        
                        
                           ο λιμένας, το ιχθυοτροφείο ή ο κλωβός προορισμού του τόνου.
                        
                     2.   Οι αρχές του αρμόδιου κράτους μέλους αποφασίζουν για κάθε δραστηριότητα μεταβίβασης εάν θα χορηγήσουν άδεια. Για το σκοπό αυτό ορίζεται και κοινοποιείται στον πλοίαρχο του αλιευτικού σκάφους, στον υπεύθυνο της διάταξης παγίδευσης ή στον υπεύθυνο του ιχθυοτροφείου, ανάλογα με την περίπτωση, αποκλειστικός αριθμός αναγνώρισης για κάθε δραστηριότητα μεταβίβασης. Σε περίπτωση έγκρισης της άδειας, ο αριθμός αναγνώρισης περιλαμβάνει τον τριγράμματο κωδικό ΣΜΣ, τους τέσσερις αριθμούς που αντιστοιχούν στο έτος και τα τρία γράμματα που αντιστοιχούν στην άδεια (AUT), ακολουθούμενα από αύξοντες αριθμούς. Σε περίπτωση απόρριψης της αίτησης άδειας, ο αριθμός αναγνώρισης περιλαμβάνει τα τρία γράμματα του κωδικού ΣΜΣ, τους τέσσερις αριθμούς που αντιστοιχούν στο έτος και τα τρία γράμματα «NEG» (δεν εγκρίθηκε), ακολουθούμενα από αύξοντες αριθμούς. Οι δραστηριότητες μεταβίβασης δεν αρχίζουν χωρίς προηγούμενη άδεια.
               Η μεταβίβαση εγκρίνεται ή δεν εγκρίνεται από το κράτος μέλος που είναι αρμόδιο για το σκάφος αλίευσης, το ρυμουλκό, το ιχθυοτροφείο ή τη διάταξη παγίδευσης τόνου, κατά περίπτωση, εντός 48 ωρών από την παραλαβή της προηγούμενης γνωστοποίησης μεταβίβασης. Το αρμόδιο κράτος μέλος δεν χορηγεί άδεια μεταβίβασης εάν, μετά την παραλαβή της προηγούμενης γνωστοποίησης μεταβίβασης, θεωρήσει ότι:
               
                           α)
                        
                        
                           το σκάφος αλίευσης ή η διάταξη παγίδευσης τόνου που δήλωσε ότι αλίευσε τα αλιεύματα δεν διαθέτει επαρκή ποσόστωση·
                        
                     
                           β)
                        
                        
                           η ποσότητα των ιχθύων δεν έχει δεόντως αναφερθεί από το σκάφος αλίευσης ή από τον υπεύθυνο της διάταξης παγίδευσης τόνου ή δεν είχε χορηγηθεί άδεια εγκλωβισμού και δεν έχει προσμετρηθεί για την ανάλωση τυχόν ποσόστωσης·
                        
                     
                           γ)
                        
                        
                           το σκάφος αλίευσης το οποίο δήλωσε ότι αλίευσε τα αλιεύματα δεν διέθετε άδεια αλιείας τόνου· ή
                        
                     
                           δ)
                        
                        
                           το ρυμουλκό που δηλώθηκε ότι ανέλαβε τη μεταβίβαση των ιχθύων δεν είναι εγγεγραμμένο στο μητρώο όλων των άλλων αλιευτικών σκαφών (εξαιρουμένων των σκαφών αλίευσης) της ICCAT στα οποία επιτρέπεται να ασκούν δραστηριότητες συναφείς με τον τόνο που αναφέρεται στο άρθρο 14 παράγραφος 3 ή δεν είναι εξοπλισμένο με σύστημα παρακολούθησης σκαφών (ΣΠΣ).
                        
                     3.   Σε περίπτωση που δεν εγκρίνεται η μεταβίβαση:
               
                           α)
                        
                        
                           το κράτος μέλος που είναι αρμόδιο για το σκάφος αλίευσης εκδίδει εντολή ελευθέρωσης και πληροφορεί τον πλοίαρχο του σκάφους αλίευσης ότι η μεταβίβαση δεν εγκρίνεται και ότι οφείλει να ελευθερώσει τους ιχθύς στη θάλασσα·
                        
                     
                           β)
                        
                        
                           ο πλοίαρχος του αλιευτικού σκάφους, ο υπεύθυνος του ιχθυοτροφείου ή της διάταξης παγίδευσης τόνου, ανάλογα με την περίπτωση, ελευθερώνει τους ιχθύς στη θάλασσα·
                        
                     
                           γ)
                        
                        
                           η ελευθέρωση του τόνου στη θάλασσα καταγράφεται από συσκευή μαγνητοσκόπησης και παρακολουθείται από περιφερειακό παρατηρητή της ICCAT, ο οποίος συντάσσει και υποβάλλει έκθεση στη γραμματεία της ICCAT συνοδευόμενη από τη μαγνητοσκοπημένη εγγραφή.
                        
                     4.   Ο πλοίαρχος του σκάφους αλίευσης ή του ρυμουλκού ή ο υπεύθυνος της διάταξης παγίδευσης τόνου ή του ιχθυοτροφείου συμπληρώνει και διαβιβάζει στις αρμόδιες αρχές του αρμόδιου κράτους μέλους, μετά τη λήξη των δραστηριοτήτων μεταβίβασης, τη δήλωση μεταβίβασης της ICCAT, σύμφωνα με το υπόδειγμα του παραρτήματος VΙΙΙα.
               Τα έντυπα της δήλωσης μεταβίβασης αριθμούνται από τις αρμόδιες αρχές του κράτους μέλους, για το ιχθυοτροφείο ή για τη διάταξη παγίδευσης τόνου από την οποία ξεκινά η εν λόγω μεταβίβαση. Το σύστημα αρίθμησης περιλαμβάνει τα 3 γράμματα του κωδικού ΣΜΣ ακολουθούμενα από τους 4 αριθμούς που αντιστοιχούν στο έτος και 3 αύξοντες αριθμούς που ακολουθούνται από τα 3 γράμματα ITD (CPC-20**/xxx/ITD).
               Το πρωτότυπο της δήλωσης μεταβίβασης συνοδεύει τα μεταβιβαζόμενα αλιεύματα. Ο πλοίαρχος του σκάφους αλίευσης ή ο υπεύθυνος της διάταξης παγίδευσης τόνου ή ο πλοίαρχος του ρυμουλκού ή ο υπεύθυνος του ιχθυοτροφείου κρατά αντίγραφο της δήλωσης.
               5.   Οι πλοίαρχοι σκαφών (συμπεριλαμβανομένων των ρυμουλκών) που πραγματοποιούν δραστηριότητες μεταβίβασης καταγράφουν κάθε μέρα στο ημερολόγιο τους το βάρος και τον αριθμό αλιευμάτων που μεταβιβάζονται καθώς και το όνομα, τη σημαία και τον αριθμό μητρώου ICCAT του σκάφους αλίευσης, το όνομα και τον αριθμό μητρώου ICCAT κάθε άλλου σκάφους που συμμετέχει στις εργασίες, την ημερομηνία και το στίγμα της μεταβίβασης καθώς και το ιχθυοτροφείο προορισμού. Το ημερολόγιο περιέχει τις πληροφορίες σχετικά με όλες τις μεταβιβάσεις που πραγματοποιήθηκαν κατά τη διάρκεια της αλιευτικής περιόδου. Το ημερολόγιο διατηρείται επί του σκάφους και είναι διαθέσιμο ανά πάσα στιγμή για τη διενέργεια έλεγχου.
               6.   Η χορήγηση άδειας μεταβίβασης από το αρμόδιο κράτος μέλος δεν προδικάζει τη χορήγηση άδειας για τις εργασίες εγκλωβισμού.
               7.   Ο πλοίαρχος του σκάφους αλίευσης, ο υπεύθυνος του ιχθυοτροφείου ή ο υπεύθυνος της διάταξης παγίδευσης που μεταφέρει τόνο φροντίζει ώστε οι δραστηριότητες μεταβίβασης να παρακολουθούνται με βιντεοκάμερα υποβρυχίως.
               Κάθε μαγνητοσκόπηση των μεταβιβάσεων αναπαράγεται σε δύο αντίγραφα. Ένα αντίγραφο διαβιβάζεται στον περιφερειακό παρατηρητή και ένα στον παρατηρητή ΣΜΣ, ή στον εθνικό παρατηρητή κατά περίπτωση, που βρίσκονται επί του ρυμουλκού σκάφους. Το αντίγραφο που διαβιβάζεται στον παρατηρητή ΣΜΣ ή στον εθνικό παρατηρητή συνοδεύει τη δήλωση μεταβίβασης και τα αντίστοιχα αλιεύματα. Στην αρχή ή στο τέλος κάθε μαγνητοσκόπησης επιδεικνύεται ο αριθμός της δήλωσης μεταβίβασης ICCAT, ο δε χρόνος και η ημερομηνία της μαγνητοσκόπησης εμφανίζονται συνεχώς καθ’ όλη τη διάρκεια κάθε καταγραφής. Τα κράτη μέλη προσφέρουν αντίγραφα μαγνητοσκοπήσεων στην επιστημονική επιτροπή της ICCAT ύστερα από αίτημα της Επιτροπής.
               8.   Ο περιφερειακός παρατηρητής της ICCAT που βρίσκεται επί του σκάφους αλίευσης, όπως αναφέρεται στο πρόγραμμα περιφερειακών παρατηρητών της ICCAT που περιλαμβάνεται στο παράρτημα VII, καταγράφει και υποβάλλει έκθεση σχετικά με τις διεξαγόμενες δραστηριότητες μεταβίβασης, επαληθεύει το στίγμα του σκάφους αλίευσης κατά την πραγματοποίηση των δραστηριοτήτων μεταβίβασης, παρατηρεί και υπολογίζει τα μεταβιβαζόμενα αλιεύματα και επαληθεύει τα στοιχεία που έχουν αναγραφεί στην προαπαιτούμενη άδεια μεταβίβασης που αναφέρεται στην παράγραφο 2 και στη δήλωση μεταβίβασης της ICCAT που αναφέρεται στην παράγραφο 4.
               Στις περιπτώσεις στις οποίες ο περιφερειακός παρατηρητής εκτιμά ότι η ποσότητα και το βάρος υπερβαίνουν τουλάχιστον κατά 10 % αυτά που δήλωσε ο πλοίαρχος του αλιευτικού σκάφους, ξεκινά έρευνα από το κράτος μέλος που είναι αρμόδιο για το αλιευτικό σκάφος και ολοκληρώνεται πριν από τον εγκλωβισμό σε ιχθυοτροφείο. Έως ότου ολοκληρωθούν τα αποτελέσματα της έρευνας, ο εγκλωβισμός δεν επιτρέπεται και δεν συμπληρώνεται το τμήμα του εγγράφου σχετικά με τον τόνο το οποίο αφορά την αλίευση.
               9.   Ο περιφερειακός παρατηρητής της ICCAT υπογράφει τη δήλωση μεταβίβασης της ICCAT συμπληρώνοντας με ευανάγνωστα γράμματα το όνομά του και τον αριθμό ICCAT. Επαληθεύει ότι η δήλωση μεταβίβασης της ICCAT έχει συμπληρωθεί ορθά και έχει διαβιβαστεί στον πλοίαρχο του ρυμουλκού.
               Ο υπεύθυνος της διάταξης παγίδευσης τόνου συμπληρώνει και διαβιβάζει στις αρμόδιες αρχές του οικείου κράτους μέλους, μετά τη λήξη των εργασιών μεταβίβασης στο αλιευτικό σκάφος, τη δήλωση μεταβίβασης της ICCAT σύμφωνα με το υπόδειγμα του παραρτήματος IV.
               10.   Η Επιτροπή μπορεί να εκδώσει εκτελεστικές πράξεις που θεσπίζουν λεπτομερείς κανόνες σχετικά με τις δραστηριότητες μεταβίβασης που προβλέπονται στις παραγράφους 2 και 7 του παρόντος άρθρου. Οι εν λόγω εκτελεστικές πράξεις εκδίδονται σύμφωνα με τη διαδικασία εξέτασης στην οποία παραπέμπει το άρθρο 38α.».
            
         
               11)
            
            
               Το άρθρο 24 αντικαθίσταται από το ακόλουθο κείμενο:
               «Άρθρο 24
               Δραστηριότητες εγκλωβισμού
               1.   Εντός μιας εβδομάδας από την ολοκλήρωση της τοποθέτησης σε κλωβούς, το κράτος μέλος που είναι αρμόδιο για το ιχθυοτροφείο υποβάλλει στο κράτος μέλος ή στο ΣΜΣ του σκάφους αλίευσης του τόνου και στην Επιτροπή αναφορά εγκλωβισμού επικυρωμένη από παρατηρητή. Η Επιτροπή διαβιβάζει αμελλητί τις πληροφορίες αυτές στη Γραμματεία της ICCAT. Η αναφορά περιλαμβάνει τις πληροφορίες που περιέχονται στη δήλωση εγκλωβισμού, όπως προβλέπεται στη σύσταση της ICCAT 06-07 σχετικά με την εκτροφή τόνου.
               2.   Πριν από κάθε εγκλωβισμό, το αρμόδιο κράτος μέλος ή το ΣΜΣ του σκάφους αλίευσης ενημερώνεται από την αρμόδια αρχή του κράτους μέλους που είναι αρμόδιο για το ιχθυοτροφείο εγκλωβισμού σχετικά με τις ποσότητες που έχουν αλιευθεί από σκάφη αλίευσης που φέρουν τη σημαία του.
               3.   Το κράτος μέλος που είναι αρμόδιο για το αλιευτικό σκάφος ζητεί από το κράτος μέλος ή από το ΣΜΣ που είναι αρμόδιο για το ιχθυοτροφείο να κατασχέσει τα αλιεύματα και να ελευθερώσει τους ιχθύες στη θάλασσα σύμφωνα με τη διαδικασία που προβλέπεται στο άρθρο 22 παράγραφος 3, εάν θεωρήσει μετά τη λήψη των πληροφοριών που αναφέρονται στην παράγραφο 2, ότι:
               
                           α)
                        
                        
                           το σκάφος αλίευσης το οποίο δήλωσε ότι αλίευσε τους ιχθύς διέθετε ανεπαρκή ποσόστωση για τόνο προς εγκλωβισμό σε κλωβούς·
                        
                     
                           β)
                        
                        
                           η ποσότητα των ιχθύων δεν έχει δεόντως αναφερθεί από το αλιευτικό σκάφος και δεν έχει προσμετρηθεί για τον υπολογισμό της ποσόστωσης που ισχύει·
                        
                     
                           γ)
                        
                        
                           το σκάφος αλίευσης το οποίο δήλωσε ότι αλίευσε τους ιχθύς δεν διέθετε άδεια αλιείας τόνου.
                        
                     4.   Ο εγκλωβισμός δεν αρχίζει χωρίς την προηγούμενη άδεια του ΣΜΣ ή του κράτους μέλους σημαίας που είναι αρμόδιο για το σκάφος αλίευσης.
               Ο εγκλωβισμός του τόνου πραγματοποιείται πριν από τις 31 Ιουλίου, εκτός εάν το κράτος μέλος ή το ΣΜΣ που είναι αρμόδιο για το παραλαμβάνον ιχθυοτροφείο επικαλεστεί σοβαρούς λόγους, μεταξύ άλλων αυτόν της ανωτέρας βίας. Οι λόγοι αυτοί πρέπει να αναφέρονται στην αναφορά εγκλωβισμού κατά την υποβολή της.
               5.   Το κράτος μέλος που είναι αρμόδιο για το ιχθυοτροφείο λαμβάνει τα αναγκαία μέτρα για την απαγόρευση της τοποθέτησης σε κλωβούς προς εκτροφή ή πάχυνση τόνου που δεν συνοδεύεται από τα έγγραφα τα οποία απαιτούνται από την ICCAT, περιλαμβανομένων εκείνων που προβλέπει ο παρών κανονισμός και ο κανονισμός (ΕΕ) αριθ. 640/2010 του Ευρωπαϊκού Κοινοβουλίου και του Συμβουλίου της 7ης Ιουλίου 2010 σχετικά με τη θέσπιση προγράμματος τεκμηρίωσης αλιευμάτων για τον τόνο Thunnus thynnus (7). Τα έγγραφα αυτά πρέπει να είναι ακριβή, πλήρη και επικυρωμένα.
               6.   Ο εγκλωβισμός επιτρέπεται ή δεν επιτρέπεται από το αρμόδιο κράτος μέλος ή αρμόδιο ΣΜΣ, ανάλογα με την περίπτωση, εντός 48 ωρών από την υποβολή των στοιχείων που αναφέρονται στην παράγραφο 2. Σε περίπτωση που απαγορεύεται ο εγκλωβισμός, το κράτος μέλος ή το ΣΜΣ που είναι αρμόδιο για το σκάφος αλίευσης εκδίδει εντολή ελευθέρωσης προς το κράτος μέλος ή το ΣΜΣ που είναι αρμόδιο για το ρυμουλκό σκάφος και/ή προς το κράτος μέλος ή ΣΜΣ που είναι αρμόδιο για το ιχθυοτροφείο, ανάλογα με την περίπτωση, σύμφωνα με το άρθρο 22 παράγραφος 3.
               7.   Το κράτος μέλος που είναι αρμόδιο για το ιχθυοτροφείο φροντίζει ώστε οι δραστηριότητες εγκλωβισμού να παρακολουθούνται από υποβρύχια βιντεοκάμερα.
               Απαιτείται μια μαγνητοσκόπηση για κάθε εγκλωβισμό. Ο αριθμός της δήλωσης μεταβίβασης της ICCAT εμφανίζεται στην αρχή ή στο τέλος κάθε μαγνητοσκόπησης, ο χρόνος και η ημερομηνία της οποίας εμφανίζονται συνεχώς καθ’ όλη τη διάρκεια κάθε καταγραφής.
               8.   Σε περίπτωση που υπάρχει διαφορά άνω του 10 % ως προς το μέσο βάρος ή την ποσότητα μεταξύ της εκτίμησης του περιφερειακού παρατηρητή και του υπεύθυνου του ιχθυοτροφείου, ξεκινά έρευνα από το κράτος μέλος που είναι αρμόδιο για το ιχθυοτροφείο σε συνεργασία με το κράτος σημαίας του αλιευτικού σκάφους. Έως ότου ολοκληρωθούν τα αποτελέσματα της εν λόγω έρευνας, απαγορεύεται η συλλογή ιχθύων και δεν συμπληρώνεται το τμήμα του εγγράφου για τον τόνο το οποίο αφορά την αλίευση.
               Σε περίπτωση που η έρευνα δεν έχει ολοκληρωθεί εντός 10 εργάσιμων ημερών ή σε περίπτωση που από το αποτέλεσμα της έρευνας προκύψει ότι ο αριθμός ή το μέσο βάρος του τόνου υπερβαίνει κατά 10 % εκείνο που έχει δηλωθεί από τον υπεύθυνο του ιχθυοτροφείου, το κράτος μέλος σημαίας ή το ΣΜΣ που είναι αρμόδιο για το αλιευτικό σκάφος εκδίδει εντολή ελευθέρωσης του πλεονάζοντος αριθμού ή βάρους.
               Το κράτος μέλος που είναι αρμόδιο για το ιχθυοτροφείο φροντίζει ώστε η εντολή ελευθέρωσης να εκτελείται από τον υπεύθυνο του ιχθυοτροφείου εντός 48 ωρών από την άφιξη του περιφερειακού παρατηρητή. Η ελευθέρωση πραγματοποιείται σύμφωνα με τη διαδικασία που προβλέπεται στο άρθρο 22 παράγραφος 3.
               Σε περίπτωση που η τελική εκτίμηση κατά τη στιγμή του εγκλωβισμού στο ιχθυοτροφείο είναι μεγαλύτερη σε σχέση με την τελική εκτίμηση κατά τη στιγμή της πρώτης μεταβίβασης από το σκάφος αλίευσης, το κράτος μέλος ή το ΣΜΣ που είναι αρμόδιο για το αλιευτικό σκάφος αποφασίζει σχετικά με την τελική απορρόφηση των ποσοστώσεων που θα εγκρίνει με τα συναφή έγγραφα για την αλίευση τόνου.
               9.   Τα κράτη μέλη ξεκινούν δοκιμαστικές μελέτες σχετικά με τον τρόπο καλύτερης εκτίμησης, τόσο του αριθμού όσο και του βάρους του τόνου στο σημείο αλίευσης και εγκλωβισμού, με τη χρήση, μεταξύ άλλων, στερεοσκοπικών συστημάτων και αναφέρουν τα σχετικά αποτελέσματα στην επιστημονική επιτροπή της ICCAT. Καταρτίζεται πρόγραμμα δειγματοληψίας ή/και εναλλακτικό πρόγραμμα κατά τη στιγμή του εγκλωβισμού ώστε να βελτιωθεί η μέτρηση των εγκλωβισθέντων ιχθύων και ο υπολογισμός της ποσότητας και του βάρους.
               10.   Η Επιτροπή μπορεί να εκδώσει εκτελεστικές πράξεις που θεσπίζουν λεπτομερείς κανόνες σχετικά με τις δραστηριότητες εγκλωβισμού που προβλέπονται στις παραγράφους 6, 7, 8 και 9 του παρόντος άρθρου. Οι εν λόγω εκτελεστικές πράξεις εκδίδονται σύμφωνα με τη διαδικασία εξέτασης στην οποία παραπέμπει το άρθρο 38α.
            
         
               12)
            
            
               Στο άρθρο 25 παράγραφος 1 προστίθεται το εξής εδάφιο:
               «Η διαβίβαση στοιχείων ΣΠΣ στην ICCAT από αλιευτικά σκάφη που είναι εγγεγραμμένα στο μητρώο σκαφών αλίευσης της ICCAT στα οποία επιτρέπεται να αλιεύουν ενεργώς τόνο, που αναφέρεται στο άρθρο 14 παράγραφος 3, ξεκινά τουλάχιστον 15 ημέρες πριν από την έναρξη της αλιευτικής περιόδου και συνεχίζεται επί τουλάχιστον 15 ημέρες μετά από τη λήξη της αλιευτικής περιόδου, εκτός εάν αποσταλεί προηγουμένως αίτημα στην Επιτροπή να διαγραφεί το σκάφος από το μητρώο σκαφών της ICCAT.
               Για λόγους ελέγχου η διαβίβαση στοιχείων ΣΠΣ από τα αλιευτικά σκάφη τα οποία επιτρέπεται να αλιεύουν ενεργώς τόνο δεν διακόπτεται, όταν τα σκάφη είναι στον λιμένα, εκτός εάν υπάρχει σύστημα υποβολής αναφοράς τόσο εντός όσο και εκτός του λιμένα.
               Τα αλιευτικά πλοία τα οποία είναι εγγεγραμμένα στο μητρώο όλων των άλλων αλιευτικών σκαφών (εξαιρουμένων των σκαφών αλίευσης) της ICCAT στα οποία επιτρέπεται να ασκούν δραστηριότητες συναφείς με τον τόνο που αναφέρεται στο άρθρο 14 παράγραφος 3, διαβιβάζουν στοιχεία ΣΠΣ στην ICCAT καθ’ όλη την περίοδο που προβλέπει η άδεια.».
            
         
               13)
            
            
               Το άρθρο 26 αντικαθίσταται από το ακόλουθο κείμενο:
               «Άρθρο 26
               Καταγραφή και αναφορά των εργασιών παγίδευσης τόνου
               1.   Εντός 48 ωρών μετά την ολοκλήρωση κάθε αλιευτικής δραστηριότητας σε διατάξεις παγίδευσης τόνου, τα αλιεύματα καταγράφονται και τα στοιχεία διαβιβάζονται με ηλεκτρονικά ή άλλα μέσα στην αρμόδια αρχή του κράτους μέλους που είναι αρμόδιο για τη διάταξη παγίδευσης. Η καταγραφή αυτή περιλαμβάνει λεπτομερή στοιχεία των εκτιμώμενων ποσοτήτων που παραμένουν στη διάταξη παγίδευσης.
               2.   Τα κράτη μέλη, μόλις λάβουν την καταγραφή των αλιευμάτων σύμφωνα με την παράγραφο 1, τη διαβιβάζουν με ηλεκτρονικά μέσα στην Επιτροπή. Η Επιτροπή με τη σειρά της διαβιβάζει αμελλητί τις πληροφορίες αυτές στη γραμματεία της ICCAT.
               3.   Η Επιτροπή μπορεί να εκδώσει εκτελεστικές πράξεις που θεσπίζουν λεπτομερείς κανόνες σχετικά με την καταγραφή και την αναφορά που προβλέπονται στην παράγραφο 1 του παρόντος άρθρου. Οι εν λόγω εκτελεστικές πράξεις εκδίδονται σύμφωνα με τη διαδικασία εξέτασης στην οποία παραπέμπει το άρθρο 38α.».
            
         
               14)
            
            
               Στο άρθρο 29 παράγραφος 2, προστίθεται το ακόλουθο εδάφιο:
               «Όταν, κατά τη διάρκεια μιας συγκεκριμένης περιόδου, περισσότερα από 15 αλιευτικά σκάφη ενός κράτους μέλους αλιεύουν τόνο στη ζώνη της σύμβασης, το εν λόγω κράτος μέλος αποστέλλει σκάφος επιθεώρησης για λόγους θαλάσσιας επιθεώρησης και ελέγχου στη ζώνη της σύμβασης κατά τη διάρκεια της περιόδου που τα εν λόγω σκάφη βρίσκονται εκεί. Αυτή η υποχρέωση θεωρείται τηρηθείσα όταν τα κράτη μέλη συνεργάζονται για να αποστείλουν σκάφος επιθεώρησης ή όταν αποσταλεί σκάφος επιθεώρησης της ΕΕ στη ζώνη της σύμβασης.».
            
         
               15)
            
            
               Στο άρθρο 30 η παράγραφος 1 αντικαθίσταται από το ακόλουθο κείμενο:
               «1.   Κάθε κράτος μέλος φροντίζει για την παρουσία εθνικών παρατηρητών στα σκάφη που ασχολούνται με την αλιεία τόνου σε ποσοστό που ανέρχεται τουλάχιστον:
               
                           α)
                        
                        
                           στο 100 % όσον αφορά τα ενεργά σκάφη αλίευσης με γρι-γρι μήκους έως 24 m το 2011·
                        
                     
                           β)
                        
                        
                           στο 100 % όσον αφορά τα ενεργά σκάφη αλίευσης με γρι-γρι μήκους έως 20 m το 2012·
                        
                     
                           γ)
                        
                        
                           στο 20 % όσον αφορά τις ενεργές πελαγικές μηχανότρατες (άνω των 15m)·
                        
                     
                           δ)
                        
                        
                           στο 20 % όσον αφορά τα ενεργά σκάφη αλίευσης με παραγάδι (άνω των 15m)·
                        
                     
                           ε)
                        
                        
                           στο 20 % όσον αφορά τα ενεργά σκάφη αλιείας με καλάμι (δόλωμα) (άνω των 15m)·
                        
                     
                           στ)
                        
                        
                           στο 100 % κατά τη διαδικασία συλλογής για διατάξεις παγίδευσης τόνου·
                        
                     
                           ζ)
                        
                        
                           στο 100 % όσον αφορά τα ρυμουλκά σκάφη.».
                        
                     
         
               16)
            
            
               Το άρθρο 31 τροποποιείται ως εξής:
               
                           α)
                        
                        
                           Η παράγραφος 1 αντικαθίσταται από το ακόλουθο κείμενο:
                           «1.   Κάθε κράτος μέλος φροντίζει για την παρουσία περιφερειακών παρατηρητών της ICCAT:
                           
                                       α)
                                    
                                    
                                       σε όλα τα σκάφη με γρι-γρι άνω των 24 m καθ’ όλη τη διάρκεια της αλιευτικής περιόδου του 2011·
                                    
                                 
                                       β)
                                    
                                    
                                       σε όλα τα σκάφη γρι-γρι άνω των 20 m καθ’ όλη τη διάρκεια της αλιευτικής περιόδου του 2012·
                                    
                                 
                                       γ)
                                    
                                    
                                       σε όλα τα σκάφη γρι-γρι ανεξαρτήτως μήκους καθ’ όλη τη διάρκεια της αλιευτικής περιόδου από το 2013 και μετά.
                                    
                                 Τα σκάφη γρι-γρι των στοιχείων α), β) και γ) χωρίς περιφερειακό παρατηρητή της ICCAT δεν επιτρέπεται να αλιεύουν ή να ασκούν δραστηριότητες συναφείς με την αλιεία τόνου.»·
                        
                     
                           β)
                        
                        
                           Στην παράγραφο 2 προστίθεται το ακόλουθο εδάφιο:
                           «Εάν ο τόνος συλλέγεται από τον κλωβό και διακινείται εμπορικά ως νωπό προϊόν, ο περιφερειακός παρατηρητής της ICCAT ο οποίος παρατηρεί τη συλλογή μπορεί να είναι υπήκοος του κράτους μέλους το οποίο είναι αρμόδιο για το ιχθυοτροφείο.».
                        
                     
         
               17)
            
            
               Το άρθρο 32 αντικαθίσταται από το ακόλουθο κείμενο:
               «Άρθρο 32
               Πρόσβαση στα στοιχεία μαγνητοσκοπήσεων
               1.   Τα κράτη μέλη φροντίζουν ώστε οι μαγνητοσκοπήσεις που αναφέρονται στο άρθρο 22 παράγραφος 7 και στο άρθρο 24 παράγραφος 7 να τίθενται στη διάθεση των επιθεωρητών και των παρατηρητών της ICCAT.
               2.   Κάθε κράτος μέλος αρμόδιο για ιχθυοτροφείο φροντίζει ώστε οι μαγνητοσκοπήσεις που αναφέρονται στο άρθρο 22 παράγραφος 7 και στο άρθρο 24 παράγραφος 7 να τίθενται στη διάθεση των επιθεωρητών και των παρατηρητών της Ένωσης.
               3.   Κάθε κράτος μέλος λαμβάνει τα απαραίτητα μέτρα για την αποφυγή τυχόν αντικατάστασης, έκδοσης ή παραποίησης της αυθεντικής μαγνητοσκόπησης.».
            
         
               18)
            
            
               Προστίθεται το ακόλουθο άρθρο:
               «Άρθρο 33α
               Διαβίβαση του σχεδίου επιθεώρησης
               Κάθε έτος, έως τις 30 Σεπτεμβρίου, τα κράτη μέλη υποβάλλουν στην Επιτροπή το σχέδιο επιθεώρησης σχετικά με το επόμενο έτος. Η Επιτροπή συγκεντρώνει τα εθνικά σχέδια επιθεώρησης και τα ενσωματώνει στο σχέδιο επιθεώρησης της Ένωσης που πρέπει να διαβιβαστεί στη γραμματεία της ICCAT με σκοπό την έγκρισή του από την ICCAT.».
            
         
               19)
            
            
               Στο άρθρο 34 η παράγραφος 1 αντικαθίσταται από το ακόλουθο κείμενο:
               «1.   Απαγορεύεται το εμπόριο στο εσωτερικό της Ένωσης, η εκφόρτωση, οι εισαγωγές, οι εξαγωγές, ο εγκλωβισμός προς πάχυνση ή εκτροφή, η επανεξαγωγή και οι μεταφορτώσεις τόνου που αλιεύθηκε στον Ανατολικό Ατλαντικό και στη Μεσόγειο, χωρίς την ακριβή, πλήρη και επικυρωμένη τεκμηρίωση που απαιτείται βάσει του παρόντος κανονισμού και του κανονισμού (ΕΕ) αριθ. 640/2010.».
            
         
               20)
            
            
               Προστίθεται το ακόλουθο άρθρο:
               «Άρθρο 38α
               Διαδικασία επιτροπής
               1.   Η Επιτροπή επικουρείται από την επιτροπή αλιείας και υδατοκαλλιέργειας που ιδρύθηκε με το άρθρο 30 παράγραφος 1 του κανονισμού (ΕΚ) αριθ. 2371/2002. Πρόκειται για επιτροπή κατά την έννοια του κανονισμού (ΕΕ) αριθ. 182/2011.
               2.   Όταν γίνεται παραπομπή στην παρούσα παράγραφο, εφαρμόζεται το άρθρο 5 του κανονισμού (ΕΕ) αριθ. 182/2011.».
            
         
               21)
            
            
               Το παράρτημα III αντικαθίσταται από το κείμενο του παραρτήματος I του παρόντος κανονισμού.
            
         
               22)
            
            
               Το παράρτημα VI τροποποιείται ως εξής:
               
                           α)
                        
                        
                           Στην παράγραφο 1, προστίθεται το ακόλουθο στοιχείο:
                           
                                       «ιζ)
                                    
                                    
                                       μεταφόρτωση στη θάλασσα.»·
                                    
                                 
                     
                           β)
                        
                        
                           Η παράγραφος 2 αντικαθίσταται από το ακόλουθο κείμενο:
                           
                                       «2.
                                    
                                    
                                       Σε περίπτωση επιβίβασης και επιθεώρησης αλιευτικού σκάφους, στη διάρκεια της οποίας οι εξουσιοδοτημένοι επιθεωρητές παρατηρούν δραστηριότητα ή κατάσταση που ενδεχομένως συνιστά σοβαρή παράβαση, όπως αυτή ορίζεται στην παράγραφο 1, οι αρχές του κράτους σημαίας των σκαφών επιθεώρησης ειδοποιούν αμέσως το κράτος σημαίας του αλιευτικού σκάφους, απευθείας καθώς και μέσω της Γραμματείας της ICCΑΤ. Στην περίπτωση αυτή οι επιθεωρητές εφόσον είναι δυνατόν, πληροφορούν επίσης και τις αρμόδιες αρχές του κράτους σημαίας του αλιευτικού σκάφους οι οποίες έχουν κοινοποιηθεί στην Επιτροπή της ICCAT καθώς και όλα τα πλοία επιθεώρησης του κράτους σημαίας του αλιευτικού σκάφους τα οποία είναι γνωστό ότι βρίσκονται στην περιοχή.
                                       Οι επιθεωρητές της ICCAT καταγράφουν τις διενεργηθείσες επιθεωρήσεις καθώς και οποιεσδήποτε διαπιστωθείσες παραβάσεις στο ημερολόγιο του σκάφους.»·
                                    
                                 
                     
                           γ)
                        
                        
                           στην παράγραφο 3 στο πρώτο εδάφιο η λέξη «αμέσως» αντικαθίσταται από τις λέξεις «εντός 72 ωρών»·
                        
                     
                           δ)
                        
                        
                           Η παράγραφος 7 αντικαθίσταται από το ακόλουθο κείμενο:
                           
                                       «7.
                                    
                                    
                                       Με την επιφύλαξη των ρυθμίσεων βάσει της παραγράφου 12 του παρόντος παραρτήματος τα σκάφη που χρησιμοποιούνται προσωρινά για την αλιεία τόνου ή θυννοειδών στη ζώνη της σύμβασης εκτός των υδάτων υπό τη δικαιοδοσία της χώρας τους υποχρεούνται να σταματήσουν, όταν τους δοθεί το κατάλληλο σήμα του διεθνούς κώδικα σημάτων από πλοίο που φέρει επιθεωρητή, εκτός εάν εκτελούν τη στιγμή εκείνη αλιευτικές δραστηριότητες, αλλά σταματούν αμέσως μόλις ολοκληρώσουν τις εν λόγω δραστηριότητες. Ο πλοίαρχος του σκάφους επιτρέπει την επιβίβαση του επιθεωρητή, ο οποίος μπορεί να συνοδεύεται από ένα μάρτυρα και για τον λόγο αυτό διαθέτει σκάλα επιβίβασης. Ο πλοίαρχος διευκολύνει τον επιθεωρητή να εξετάσει τα αλιεύματα ή τα εργαλεία καθώς και κάθε συναφές έγγραφο που κρίνεται αναγκαίο από τον επιθεωρητή για την επαλήθευση της τήρησης των ισχυουσών συστάσεων της Επιτροπής της ICCAT σε σχέση με το κράτος σημαίας του σχετικού σκάφους, ενώ ο επιθεωρητής μπορεί να ζητήσει οποιεσδήποτε εξηγήσεις κρίνονται απαραίτητες.
                                       Το κλιμάκιο των επιθεωρητών απαρτίζεται από δύο επιθεωρητές της ICCAT κατ’ ανώτατο όριο, εκτός εάν από τις περιστάσεις απαιτηθούν επιπλέον επιθεωρητές. Το κλιμάκιο των επιθεωρητών δύναται να συνοδεύεται από βοηθό μόνον για εκπαιδευτικούς σκοπούς.».
                                    
                                 
                     
         
               23)
            
            
               Η παράγραφος 1 του παραρτήματος VII διαγράφεται.
            
         
               24)
            
            
               Το κείμενο του παραρτήματος II του παρόντος κανονισμού προστίθεται ως παράρτημα VΙΙΙα.
            
         Άρθρο 2
   Ο παρών κανονισμός αρχίζει να ισχύει την έβδομη ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
   
   
      Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος
      Στρασβούργο, 13 Ιουνίου 2012.
      
         
            Για το Ευρωπαϊκό Κοινοβούλιο
         
         
            Ο πρόεδρος
         
         M. SCHULZ
      
      
         
            Για το Συμβούλιο
         
         
            Ο πρόεδρος
         
         N. WAMMEN
      
   
   
      (1)  ΕΕ C 24 της 28.1.2012, σ. 116.
   
      (2)  Θέση του Ευρωπαϊκού Κοινοβουλίου της 23ης Μαΐου 2012 (δεν έχει ακόμη δημοσιευθεί στην Επίσημη Εφημερίδα) και απόφαση του Συμβουλίου της 11ης Ιουνίου 2012.
   
      (3)  ΕΕ L 96 της 15.4.2009, σ. 1.
   
      (4)  ΕΕ L 343 της 22.12.2009, σ. 1.
   
      (5)  ΕΕ L 55 της 28.2.2011, σ. 13.
   
      (6)  ΕΕ L 343 της 22.12.2009, σ. 1.».
   
      (7)  ΕΕ L 194 της 24.7.2010, σ. 1.».
   
      ΠΑΡΑΡΤΗΜΑ I
      
         
            «ΠΑΡΑΡΤΗΜΑ III
            
               
            
               
         
      
   
   
      ΠΑΡΑΡΤΗΜΑ II
      
         
            «ΠΑΡΑΡΤΗΜΑ VΙΙΙα